વિધાનસભાની ચૂંટણીને ગણતરીને દિવસો બાકી છે. ત્યારે વિવિધ પક્ષમાં ઉમેદવારોની પસંદગીને લઇને નાણાકીય વ્યવહાર કરવામાં આવતા હોય છે. જેમાં અમદાવાદના શાહઆલમ વિસ્તારમાં આવેલી નિર્ભયનગર સોસાયટીમાં રહેતા અને ભારતીય જનતા પાર્ટીના કાર્યકર તેમજ મુસ્લિમ આગેવાન ઉસ્માનભાઇ ઘાંચીએ અમદાવાદ ક્રાઇમ બ્રાંચમાં ચોંકાવનારી ફરિયાદ નોંધાવી છે. તેમણે જણાવ્યું હતું કે, ખાડીયા-જમાલપુર વિધાનસભા બેઠક માટે તેમણે ભાજપમાંથી દાવેદારી નોંધાવી હતી અને આ માટેની તૈયારી છેલ્લાં બે મહિનાથી શરૂ પણ કરી દીધી હતી. આ દરમિયાન રાહુલ નામના વ્યકિતનો દિલ્હીથી ફોન આવ્યો હતો. તેણે કહ્યું હતું કે, તમારૂ નામ ઉમેદવાર તરીકે ફાઇનલ કરી આપવામાં આવશે. આ માટે પહેલા રૂપિયા 20 લાખ આંગડીયા મારફતે મોકલી આપજો. તો હાઇકમાન્ડ જલ્દીથી નક્કી કરી શકશે.